Oscar Pistorius-saak: NVG dien betooghoofde in by appèlhofOscar Pistorius tydens sy hofsaak. Argiefforo: Siphiwe Sibeko/Reuters/Pool Die direkteur van openbare vervolging het Maandag sy betooghoofde met ŉ afskrif van Oscar Pistorius se hofsaak by die hoogste hof van appèl in Bloemfontein ingedien. Die dokumente is ingedien ter voorbereiding van die staat se appèl teen die Paralimpiese atleet se skuldigbevinding aan strafbare manslag wat in November aangehoor word. Die staat versoek dat Pistorius se skuldigbevinding tersyde gestel moet word en dat hy skuldig bevind moet word aan die ernstiger klag van moord, wat daartoe kan lei dat sy vonnis tot ŉ minimum van 15 jaar tronkstraf verleng word. Pistorius dien tans ŉ vyf jaar tronkstrafvonnis uit nadat hy Reeva Steenkamp op 14 Februarie 2013 in sy huis doodgeskiet het. Dit kom enkele dae voor Pistorius na verwagting Vrydag onder korrektiewe toesig vrygelaat word. Die departement van korrektiewe dienste het gesê hoewel hy nie ‘n elektroniese toestel sal dra nie, sal hy gemonitor word. Intussen het Tania Koen, regsverteenwoordiger van Barry en June Steenkamp, Reeva se ouers, gesê hulle waardeer die belangstelling en bedank die publiek vir die wonderlike boodskappe van ondersteuning wat hulle begin ontvang. Haar ouers staan egter nie tans enige onderhoude toe nie. “Ons sukkel nog om die verlies van ons kosbare dogter te verwerk en die verlange is hierdie week nog erger, omdat ons op 19 Augustus haar 32ste verjaarsdag sou vier,” het hulle gesê. “As ŉ familie fokus ons daarop om Reeva se nalatenskap te eer en sal haar verjaarsdag vier deur te fokus op die Reeva Rebecca Steenkamp-stigting, haar lewe en dit waarvoor sy gestaan het, en die vreugde wat sy gebring het.” Die hooggeregshof in Pretoria het die volgende regsvrae voorbehou vir die appèlhof se oorweging: – of die beginsels van dolus eventualis korrek aangewend is tot die aanvaarde feite en die gedrag van die beskuldigde; – of die hof die regsbeginsels wat met die omstandigheidsgetuienis en/of met die verskeie verdedigings van die beskuldigde verband hou, korrek aangeneem en toegepas het; – of die hof korrek opgetree het om staat te maak op die alternatiewe weergawe wat die beskuldigde aangebied het en of hierdie alternatiewe weergawe redelik moontlik waar was. Die staat voer aan die hof het nie die beginsels van dolus eventualis korrek toegepas nie. Die kern van die saak is die vraag of Pistorius kon voorsien het dat Steenkamp sou sterf, maar hy het ongeag daarvan aanhou bly skiet. “Indien die hof die beginsels van dolus eventualis nie korrek toegepas het nie, is die gevolg dat die respondent [Pistorius] skuldig bevind moes word aan moord, onvermydelik,” het die staat in sy dokumente gesê. “Ons voer aan die enigste afleiding wat gemaak kan word, gebaseer op die voorafgaande feite dat hy homself gewapen, na die badkamer gestap het met die doel om te skiet, terwyl hy geweet het daar is iemand agter ŉ geslote deur van ŉ klein kamertjie en doelbewus vier skote gevuur het, is dat hy bedoel het om die persoon in die klein kamertjie dood te maak. Die staat voeg by indien die hof die regsbeginsels wat met die verskeidenheid van verdedigings van die beskuldigde verband hou, verkeerd aangewend het, is ŉ bevinding dat die beskuldigde se weergawe redelik moontlik waar is, onmoontlik. “ŉ Beskuldigde se weergawe moet as ‘inherent onwaarskynlik’ geag word indien hy [of sy] teenstrydige weergawes vir die hof aanbied, tot so mate dat dit nie redelik moontlik waar kan wees nie. Regter Thokozile Masipa het Pistorius op 12 September 2014 skuldig bevind aan strafbare manslag, maar nie aan moord nie. Pistorius het aangevoer hy het vier skote deur die geslote deur van sy toilet in sy huis in Pretoria gevuur, omdat hy onder die indruk was dat ŉ inbreker daar wegkruip. Hy is ook tot drie jaar tronkstraf gevonnis nadat hy ŉ vuurwapen in ŉ restaurant gevuur het. Hierdie vonnis is vir vyf jaar opgeskort, wat beteken dat dit slegs in werking sal tree indien Pistorius binne die volgende vyf jaar aan ŉ soortgelyke oortreding skuldig bevind word. Masipa het die staat se aansoek om verlof tot appèl verlede jaar goedgekeur gebaseer op haar interpretasie van die wet, en nie die feite van die saak nie. Pistorius is gevonnis ingevolge art. 276 (1)(i) van die Strafproseswet waarvolgens hy ŉ sesde (tien maande) van sy vonnis moet uitdien voordat die nasionale kommissaris van korrektiewe dienste dit kan oorweeg om sy vonnis in korrektiewe toesig om te skakel. Pistorius dien sedert 21 Oktober verlede jaar tronkstraf uit wat beteken dat hy op 21 Augustus tien maande tronkstraf uitgedien het. Lees alle vorige berigte oor Oscar Pistorius op Maroela Media.